Ψήφισμα του Συμβουλίου

της 24ης Νοεμβρίου 2003

σχετικά με τη νόμιμη κατάθεση των κινηματογραφικών έργων στην Ευρωπαϊκή Ένωση

(2003/C 295/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τα εξής:

(1) Το ψήφισμα του Συμβουλίου της 26ης Ιουνίου 2000(1) σχετικά με τη διατήρηση και αξιοποίηση της ευρωπαϊκής κινηματογραφικής κληρονομιάς καλεί τα κράτη μέλη να συνεργάζονται για την αποκατάσταση και συντήρηση της κινηματογραφικής κληρονομιάς, μεταξύ άλλων με τη χρήση των ψηφιακών τεχνικών, να ανταλλάσσουν επιτυχείς πρακτικές στον τομέα αυτόν, να ενθαρρύνουν τη βαθμιαία δικτύωση των βάσεων δεδομένων των ευρωπαϊκών αρχείων και να εξετάσουν τη δυνατότητα χρησιμοποίησης των συλλογών αυτών για παιδαγωγικούς σκοπούς·

(2) Η Επιτροπή δημοσίευσε Ανακοίνωση σχετικά με ορισμένες νομικές πτυχές που αφορούν τα κινηματογραφικά και τα άλλα οπτικοακουστικά έργα(2), στην οποία εξέτασε το θέμα της νόμιμης κατάθεσης των οπτικοακουστικών έργων σε εθνικό και περιφερειακό επίπεδο, ως ένα πιθανό τρόπο διατήρησης και διαφύλαξης της ευρωπαϊκής κληρονομιάς του οπτικοακουστικού τομέα, και ανήγγειλε την έναρξη μιας απογραφής της κατάστασης όσον αφορά τη νόμιμη κατάθεση των κινηματογραφικών έργων στα κράτη μέλη, στις υποψήφιες χώρες και στις χώρες της ΕΖΕΣ·

(3) Το Συμβούλιο (Πολιτιστικά Θέματα/Οπτικοακουστικός τομέας), κατά τη σύνοδό του της 5ης Νοεμβρίου 2001, επικρότησε το περιεχόμενο της Ανακοίνωσης της Επιτροπής και την προσέγγισή της·

(4) Το Ευρωπαϊκό Κοινοβούλιο, στην έκθεσή του σχετικά με την ανακοίνωση της Επιτροπής για τον κινηματογράφο, της 5ης Ιουνίου 2002, υπογράμμισε επίσης τη σημασία της διαφύλαξης της κινηματογραφικής κληρονομιάς.

ΥΠΕΝΘΥΜΙΖΕΙ ότι η Σύμβαση του Συμβουλίου της Ευρώπης για την Προστασία της Οπτικοακουστικής Κληρονομιάς απαιτεί από τα συμβαλλόμενα κράτη "να προβλέπουν, με νομοθετικά ή άλλα κατάλληλα μέσα, την υποχρέωση νόμιμης κατάθεσης του υλικού κινούμενης εικόνας που αποτελεί μέρος της οπτικοακουστικής κληρονομιάς τους και που έχει παραχθεί ή συμπαραχθεί" στο έδαφός τους. Η Σύμβαση, η οποία προβλέπει επίσης την εθελοντική κατάθεση του υλικού κινούμενης εικόνας που αποτελεί μέρος της οπτικοακουστικής κληρονομιάς τους καθώς και του βοηθητικού υλικού, άνοιξε προς υπογραφή στις 8 Νοεμβρίου 2001 και έχει υπογραφεί από 4 κράτη μέλη της ΕΕ.

ΣΗΜΕΙΩΝΕΙ ότι η απογραφή της Επιτροπής έδειξε ότι τουλάχιστον τα δύο τρίτα των κρατών μελών διαθέτουν ένα σύστημα υποχρεωτικής νόμιμης κατάθεσης για όλα τα κινηματογραφικά έργα, ή τουλάχιστον για όσα λαμβάνουν κρατική υποστήριξη.

ΕΠΙΒΕΒΑΙΩΝΕΙ ότι τα ευρωπαϊκά κινηματογραφικά έργα είναι μια ουσιαστική εκδήλωση του πλούτου και της ποικιλομορφίας των ευρωπαϊκών πολιτισμών και ότι αποτελούν κληρονομιά που πρέπει να συντηρείται και να διαφυλάσσεται για τις μελλοντικές γενιές.

ΤΟΝΙΖΕΙ ότι τα ευρωπαϊκά κινηματογραφικά έργα που αποτελούν μέρος της οπτικοακουστικής κληρονομιάς των κρατών μελών πρέπει να κατατίθενται συστηματικά σε εθνικά, περιφερειακά ή άλλα αρχεία, προκειμένου να εξασφαλισθεί η διατήρησή τους.

ΚΑΛΕΙ ΤΑ ΚΡΑΤΗ ΜΕΛΗ, ΣΤΟ ΠΛΑΙΣΙΟ ΤΩΝ ΑΡΜΟΔΙΟΤΗΤΩΝ ΤΟΥΣ:

1. Να καταρτίσουν, εάν δεν διαθέτουν ήδη, αποτελεσματικά συστήματα νόμιμης κατάθεσης και διατήρησης των κινηματογραφικών έργων που αποτελούν μέρος της οπτικοακουστικής κληρονομιάς τους στα εθνικά τους αρχεία, ιδρύματα κινηματογράφου ή παρόμοια ιδρύματα. Τα συστήματα θα πρέπει να καλύπτουν, στο βαθμό που είναι εφικτό, τα εθνικά κινηματογραφικά έργα ή τουλάχιστον εκείνα τα κινηματογραφικά έργα που έλαβαν κρατική υποστήριξη σε εθνικό ή/και κοινοτικό επίπεδο. Τα συστήματα αυτά θα μπορούσαν να βασίζονται σε νομική ή συμβατική υποχρέωση ή σε άλλα μέτρα που φέρουν το ίδιο αποτέλεσμα όσον αφορά τη διατήρηση της κινηματογραφικής κληρονομιάς.

2. Να προβλέψουν τη δυνατότητα χρησιμοποίησης για εκπαιδευτικούς, πολιτιστικούς ή ερευνητικούς σκοπούς, ή άλλης μη εμπορικής χρησιμοποίησης παρόμοιας φύσης, των κατατεθειμένων κινηματογραφικών έργων, τηρουμένων, σε όλες τις περιπτώσεις, του δικαιώματος του δημιουργού και συγγενικών δικαιωμάτων.

3. Να ανταλλάσσουν επιτυχείς πρακτικές και να συνεργάζονται μεταξύ τους στον τομέα αυτόν.

ΚΑΛΕΙ ΤΗΝ ΕΠΙΤΡΟΠΗ:

1. Να εξετάσει πιθανούς τρόπους περαιτέρω ανάπτυξης της συνεργασίας μεταξύ κρατών μελών στον τομέα αυτόν, σύμφωνα με τη Συνθήκη περί ιδρύσεως της Ευρωπαϊκής Κοινότητας, όσον αφορά παραδείγματος χάριν:

- την ανταλλαγή πληροφοριών σχετικά με τη νόμιμη κατάθεση και τη διατήρηση σημαντικών ευρωπαϊκών ταινιών,

- την ενθάρρυνση της συνεργασίας μεταξύ κινηματογραφικών αρχείων,

- το βελτιωμένο συντονισμό των καταλόγων συλλογών ταινιών,

- την ανάπτυξη των γνώσεων των νέων σχετικά με την ευρωπαϊκή κινηματογραφική κληρονομιά,

- την αξιοποίηση της κινηματογραφικής κληρονομιάς σε δράσεις και πρωτοβουλίες που προάγουν την εκπαίδευση για τα οπτικοακουστικά μέσα.

2. Να συνεχίσει την ανταλλαγή εμπειριών και επιτυχών πρακτικών των κρατών μελών στο πλαίσιο της ομάδας εμπειρογνωμόνων για τον κινηματογράφο, την οποία έχει ήδη συγκροτήσει, και να υποβάλει στο Συμβούλιο έκθεση για την πραγματοποιούμενη πρόοδο.

(1) ΕΕ C 193 της 11.7.2000.

(2) Έγγρ. 12258/01 AUDIO 32, COM(2001) 534 τελικό της 26.9.2001.